ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1533/96 υποβολή: Jessica Larive (ELDR) προς την Επιτροπή (17 Iουνίου 1996)

Θέμα: Συγκριτική μελέτη της κατάχρησης ναρκωτικών και της εξάρτησης στην Ένωση

Έχοντας υπόψη τις διαφορές στην πολιτική των κρατών μελών της Ένωσης για τα ναρκωτικά,

1. Προτίθεται η Επιτροπή να αναθέσει τη διεξαγωγή ανεξάρτητης μελέτης για την κατάχρηση ναρκωτικών και την εξάρτηση στην Ευρωπαϊκή Ένωση;

2. Προτίθεται επίσης η Επιτροπή να αναθέσει τη διεξαγωγή συγκριτικής μελέτης, όσον αφορά την πολιτική για τα ναρκωτικά στην εφαρμογή των διεθνών συνθηκών;

Σε περίπτωση καταφατικής απάντησης, συμφωνεί η Επιτροπή με την άποψή μου ότι μια τέτοια έρευνα είναι καλύτερα να εκτελεστεί εκ μέρους των φορέων εφαρμογής της πολιτικής ναρκωτικών δεδομένου ότι αυτοί μπορούν να κρίνουν αντικειμενικά εάν οι κατά το παρελθόν συναφθείσες συνθήκες έχουν εν τω μεταξύ οδηγήσει σε διαφορές στην εφαρμογή και έχουν ξεπεραστεί από τα γεγονότα (μετακίνηση από την ηρωίνη προς τα χημικά ναρκωτικά);

Απάντηση του κ. Santer εξ ονόματος της Επιτροπής (15 Ιουλίου 1996)

1. Το Ευρωπαϊκό κέντρο παρακολούθησης ναρκωτικών και τοξικομανίας αποτελεί αποκεντρωμένο κοινοτικό όργανο που συστάθηκε με τον κανονισμό του Συμβουλίου (ΕΟΚ) αριθ. 302/93 ((ΕΕ L 36 της 12.2.1993 )), για να παράσχει στην Κοινότητα και τα κράτη μέλη της αντικειμενικές, αξιόπιστες και συγκρίσιμες πληροφορίες σε ευρωπαϊκό επίπεδο όσον αφορά τα ναρκωτικά και την ναρκοεξάρτηση. Το γνωστότερο έργο του θα είναι η έκδοση μιας ετήσιας έκθεσης για την κατάσταση του προβλήματος των ναρκωτικών στην Ευρώπη. Η πρώτη έκδοση αναμένεται να δημοσιευθεί τον Σεπτέμβριο του 1996 και αναμένεται να παρουσιάζει ορθή επισκόπηση της κατάστασης των ναρκωτικών στην Ευρώπη.

2. Οι κύριες διεθνείς συμβάσεις για τα ναρκωτικά βάσει των οποίων έχουν αναληφθεί οι διεθνείς προσπάθειες έχουν συναχθεί υπό την αιγίδα των Ηνωμένων Εθνών. Ωστόσο, μία συγκριτική μελέτη για την εφαρμογή τους με στόχο την πιθανή αναθεώρησή τους εναπόκειται στην αρμοδιότητα των οργάνων των Ηνωμένων Εθνών.

Ωστόσο, η Επιτροπή έχει διοργανώσει από κοινού με την ιταλική προεδρία του Συμβουλίου και το Κοινοβούλιο εργαστήριο για τη σύγκριση της εθνικής νομοθεσίας για τα ναρκωτικά (Βρυξέλλες, 25-26 Μαρτίου 1996) και την πρακτική εφαρμογή της. Στο πλαίσιο αυτό η Επιτροπή συμφωνεί με τη γνώμη του Αξιότιμου Μέλους του Κοινοβουλίου ότι είναι πολύ σημαντικός ο τρόπος με τον οποίο εφαρμόζεται στην πράξη η πολιτική για τα ναρκωτικά. Ωστόσο, οι διοργανωτές του εργαστηρίου δέχθηκαν ευνοϊκά τη συμμετοχή μεγάλου αριθμού αρχών στα κράτη μέλη που ασχολούνται άμεσα με την εφαρμογή της εθνικής νομοθεσίας.
ΓΡΑΠΤΗ ΕΡΩΤΗΣΗ E-1539/96 υποβολή: Νικήτας Κακλαμάνης (UPE) προς την Επιτροπή (17 Iουνίου 1996)

Θέμα: Eκλογές στην Αλβανία

Σύμφωνα με πληροφορίες από τα διεθνή ειδησεογραφικά πρακτορεία και βάσει δηλώσεων παρατηρητών του Οργανισμού για την Ασφάλεια και τη Συνεργασία στην Ευρώπη (ΟΑΣΕ), στις εκλογές της 26ης Μαΐου 1996 διενεργήθηκε πρωτοφανούς εκτάσεως νοθεία, με περιστατικά ξυλοδαρμών, πυροβολισμούς για εκφοβισμό των αντιπάλων του κόμματος του κου Σ. Μπερίσα και συλλήψεις στελεχών των κομμάτων της αντιπολίτευσης.

Ερωτάται η Επιτροπή τι μέτρα θα πάρει εναντίον του καθεστώτος του κου Μπερίσα, ο οποίος μετά την πολιτική συρρίκνωσης και καταπάτησης των δικαιωμάτων της ελληνικής μειονότητας στην Αλβανία, περιφρονεί και καταπατά τα δικαιώματα και του υπόλοιπου αλβανικού λαού.

Απάντηση του κ. Van den Broek εξ ονόματος της Επιτροπής (31 Ιουλίου 1996)

Η Επιτροπή δεν μπορεί παρά να εκφράσει την ανησυχία της όσον αφορά τον τρόπο διεξαγωγής των εκλογών.

Υπό το πρίσμα της τελικής έκθεσης του Oργανισμού για την Aσφάλεια και τη Συνεργασία στην Ευρώπη (ΟΑΣΕ) όσον αφορά τις εκλογές αυτές, όπου επιβεβαιώνεται ότι σημειώθηκαν πολυάριθμες παρατυπίες, η Επιτροπή θεωρεί ότι η μερική επανάληψη των εκλογών σε 17 περιφέρειες στις 16 Ιουνίου 1996 αποτελούσε βέβαια μέτρο προς την ορθή κατεύθυνση αλλά το οποίο όμως παραμένει ανεπαρκές για την αποκατάσταση της εμπιστοσύνης στη διαδικασία εκδημοκρατισμού της εν λόγω χώρας. Επιπλέον, είναι λυπηρό ότι το άτυπο κοινό διάβημα της Ευρωπαϊκής Ένωσης και των Ηνωμένων Πολιτειών με αντικείμενο την αναβολή της μερικής αυτής επανάληψης δεν είχε συνέχεια πρακτική. Η Επιτροπή, λαμβάνοντας υπόψη της τα ψηφίσματα της κοινοβουλευτικής συνέλευσης του Συμβουλίου της Ευρώπης και του Κοινοβουλίου για το θέμα αυτό, απευθύνει προς την κυβέρνηση της Αλβανίας έκκληση για τη λήψη των αναγκαίων μέτρων προκειμένου να τεθούν σε εφαρμογή οι συστάσεις του ΟΑΣΕ για τη μελλοντική διεξαγωγή εκλογών.

Η Επιτροπή καλεί όλους τους ενδιαφερόμενους στην Αλβανία να προχωρήσουν σε διάλογο με αυτή τη βάση. Όσον αφορά την προοπτική των συμβατικών σχέσεων μεταξύ της Κοινότητας και της Αλβανίας, είναι προφανές ότι ο σεβασμός των δημοκρατικών κανόνων αποτελεί ουσιώδες στοιχείο στις σχέσεις αυτές. Υπό τις παρούσες περιστάσεις, η Επιτροπή εκτιμά ότι πριν από τη λήψη ποιασδήποτε απόφασης προς την κατεύθυνση αυτή είναι σκόπιμο να εξεταστεί βαθύτερα η κατάσταση στην Αλβανία.
ΓΡΑΠΤΗ ΕΡΩΤΗΣΗ E-1871/96 υποβολή: Michl Ebner (PPE) προς την Επιτροπή (5 Iουλίου 1996)

Θέμα: Υποχρέωση εμβολιασμού στην Ιταλία

Έχοντας υπόψη ότι στην Ιταλία είναι υποχρεωτικός ο εμβολιασμός κατά της πολιομυελίτιδας, της διφθερίτιδας, του τέτανου και της ηπατίτιδας Β, σε περίπτωση μη τήρησης της υποχρέωσης εμβολιασμού επιβάλλονται υψηλές διοικητικές κυρώσεις (έως και 1.500.000 λιρέτες ανά παραληφθέντα εμβολιασμό και ανά γονέα), σε περίπτωση μη τήρησης της υποχρέωσης εμβολιασμού τα παιδιά δεν γίνονται δεκτά στο σχολείο ούτε στις κρατικές εξετάσεις, σε περίπτωση μη τήρησης της υποχρέωσης εμβολιασμού τα παιδιά δεν γίνονται δεκτά σε κοινωνικά ιδρύματα (βρεφονηπιακοί και παιδικοί σταθμοί, νηπιαγωγεία, ομάδες νέων), σε περίπτωση μη τήρησης της υποχρέωσης εμβολιασμού αποκλείεται η συμμετοχή σε αθλητικούς ομίλους, παρακαλώ την Επιτροπή να εξετάσει εάν τούτο συμβιβάζεται με το δικαίωμα της ελεύθερης εγκατάστασης το οποίο αναγνωρίζεται μέσα στην ΕΕ, δεδομένου ότι στην Ιταλία ο νόμος περί υποχρεώσεως εμβολιασμού εισάγει διακρίσεις ως προς το δικαίωμα αυτό.

Μόνο στο Νότιο Τιρόλο υπάρχουν σήμερα πέντε περιπτώσεις: στις τέσσερις από αυτές τα παιδιά αποκλείσθηκαν από το σχολείο, ενώ σε μία περίπτωση ένα παιδί δεν έγινε δεκτό στο νηπιαγωγείο διότι δεν υπήρχε πιστοποιητικό εμβολιασμού.

Πρόκειται για πολίτες που μετανάστευσαν εκεί από τη Γερμανία και την Αυστρία όπου δεν υπάρχει, ως γνωστόν, υποχρέωση εμβολιασμού.

Απάντηση του κ. Flynn εξ ονόματος της Επιτροπής (2 Αυγούστου 1996)

Η Επιτροπή γνωρίζει την πολυμορφία των νομικών διατάξεων που ισχύουν στα κράτη μέλη όσον αφορά τον υποχρεωτικό εμβολιασμό. Η ίδια κατάσταση επικρατεί και όσον αφορά τους συνιστώμενους εμβολιασμούς.

Η αρμοδιότητα κατάρτισης χρονοδιαγραμμάτων εμβολιασμού και οι νομικές υποχρεώσεις που απορρέουν από την εν λόγω αρμοδιότητα ανήκουν στα κράτη μέλη, λόγω του ότι οι διατάξεις αυτές ισχύουν για όλους τους κατοίκους, χωρίς διακρίσεις κατά των υπηκόων του α ή του β κράτους μέλους.
ΓΡΑΠΤΗ ΕΡΩΤΗΣΗ E-1466/96 υποβολή: Rolf Linkohr (PSE) προς την Επιτροπή (12 Iουνίου 1996)

Θέμα: «Memorandum of Understanding» μεταξύ των κρατών της ομάδας των 7 και της Ουκρανίας σχετικά με το Τσερνομπίλ

1. Θα μπορούσε να διευκρινίσει η Επιτροπή εάν το «Memorandum of Understanding» μεταξύ της Ουκρανίας και των κρατών της ομάδας των 7 σχετικά με την παύση λειτουργίας των αντιδραστήρων του Τσερνομπίλ πρέπει ακόμη να κυρωθεί από το Ουκρανικό Κοινοβούλιο;

2. Γνωρίζει η Επιτροπή κάποιο χρονοδιάγραμμα για την παύση λειτουργίας των δύο αντιδραστήρων του Τσερνομπίλ που είναι ακόμη ενεργοί;

3. Ποιό είναι το κόστος που αναλογεί στην ΕΕ, σύμφωνα με το «Memorandum of Understanding» μεταξύ της Ουκρανίας και των κρατών της ομάδας των 7;

Απάντηση του κ. Van den Broek εξ ονόματος της Επιτροπής (3 Ιουλίου 1996)

1. Στο πλαίσιο των διαπραγματεύσεων του μνημονίου συμφωνίας, οι αρχές της Ουκρανίας δεν ανέφεραν ότι αυτό θα έπρεπε να κυρωθεί από το Ουκρανικό Κοινοβούλιο.

2. Ο πρόεδρος της Ουκρανίας αποφάσισε ότι η μονάδα 1 θα παύσει να λειτουργεί το 1996 και η μονάδα 3 θα παύσει να λειτουργεί το 1999. Πράγμα που συμφωνεί με τις διατάξεις του μνημονίου συμφωνίας και επιβεβαιώθηκε από τον πρόεδρο Kuchma στη διάσκεψη κορυφής της ομάδας των επτά για πυρηνικά θέματα, στη Μόσχα, τον Απρίλιο του 1996.

3. Η Επιτροπή εργάζεται ακόμα ενεργά για την προετοιμασία των σχεδίων που αναφέρονται στο μνημόνιο συμφωνίας ενώ ακόμα γίνεται η επεξεργασία των τελικών λεπτομερειών του τεχνικού στόχου και των λεπτομερών εκτιμήσεων του κόστους. Για το λόγο αυτό, δεν είναι ακόμα δυνατό να απαντήσει στο ερώτημα του τελικού κόστους για την ομάδα των επτά και ιδιαίτερα για την Κοινότητα, όπως απορρέει από την εφαρμογή του μνημονίου συμφωνίας.
ΓΡΑΠΤΗ ΕΡΩΤΗΣΗ E-1606/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Eπίπεδα επανδρώσεως στη ΓΔΙ-Β

Γνωρίζει η Επιτροπή τυχόν στατιστικές σχετικά με τον αριθμό υπαλλήλων που διαχειρίζονται προγράμματα παροχής αναπτυξιακής βοηθείας από την Επιτροπή στη Λατινική Αμερική εν σχέσει προς το προσωπικό που διαχειρίζεται τα προγράμματα παροχής βοηθείας από τα κράτη μέλη στις εν λόγω χώρες και εν σχέσει προς το μέγεθος των ως άνω προγραμμάτων βοηθείας;

Εάν ναι, θα μπορούσε να δημοσιεύσει στοιχεία στην επίσημη απάντησή της;

Απάντηση του κ. Marin, εξ ονόματος της Επιτροπής (10 Ιουλίου 1996)

Για να βελτιωθεί ο συντονισμός με τα κράτη μέλη, η Επιτροπή ανέθεσε, πρόσφατα, έκθεση ειδικά για τη συνεργασία για την ανάπτυξη που εφαρμόζεται από τις εθνικές διοικήσεις. Στόχος της έκθεσης αυτής είναι να προσδιορίσει τους κύριους άξονες της συνεργασίας που πραγματοποιήθηκε σε διμερές επίπεδο, προκειμένου να αποφευχθούν οι επικαλύψεις, να καταστεί δυνατός ο αποτελεσματικός συντονισμός των ενεργειών και να μεγιστοποιηθεί η χρήση των διαθέσιμων χρηματοοικονομικών πόρων.

Ενώ καλύπτονται τα θέματα μεθοδολογικού και οργανωτικού χαρακτήρα στην έκθεση αυτή για να διευκολυνθεί η κατανόηση των μηχανισμών και των διαρθρώσεων που έχουν υιοθετήσει τα κράτη μέλη, το έγγραφο δεν παρέχει πληροφορίες ποσοτικές σχετικά με το προσωπικό που διαθέτουν οι διάφορες εθνικές διοικήσεις.

Ωστόσο, η Επιτροπή υπογραμμίζει ότι για τη διαχείριση του 9% της δημόσιας βοήθειας για την ανάπτυξη (APD) της Κοινότητας που προορίζεται για την Λατινική Αμερική, δηλ. ποσό ύψους 519 εκατ. ECU το 1995, δεν διαθέτει παρά 101 υπαλλήλους. Λόγω της ευρύτητας των προγραμμάτων που θέτει σε εφαρμογή, πρόκειται για αριθμό προσωπικών πολύ πιο περιορισμένων από εκείνου που διαθέτουν τα κράτη μέλη, όπως η Γερμανία (της οποίας η APD που αφορά τη Λατ. Αμερική ανερχόταν σε 345,6 εκατ. ECU το 1994), η Ισπανία (281,6 εκατ. ECU το 1994), η Ιταλία (208 εκατ. ECU το 1994), οι Κάτω Χώρες (162,4 εκατ. ECU το 1994) ή η Γαλλία (150 εκατ. ECU το 1994) που είναι οι σημαντικότεροι χορηγοί στην περιοχή.
ΓΡΑΠΤΗ ΕΡΩΤΗΣΗ E-1172/96 υποβολή: Karin Riis-Jψrgensen (ELDR) προς την Επιτροπή (15 Μαΐου 1996)

Θέμα: Οδηγία σχετικά με τις συσκευασίες

Η οδηγία 94/62/ΕΚ ((ΕΕ L 365 της 31.12.1994, σελ. 10. )) της 20ής Δεκεμβρίου 1994 σχετικά με τις συσκευασίες και τα απόβλητα συσκευασιών πρέπει να εφαρμοσθεί από τα κράτη μέλη το αργότερο έως τις 30 Ιουνίου 1996. Σκοπός της οδηγίας αυτής είναι η εγκαθίδρυση εσωτερικής αγοράς για την ελεύθερη κυκλοφορία των συσκευασιών - έτσι ώστε οι παραγωγοί, οι καταστηματάρχες και οι καταναλωτές να έχουν ευρύτερη δυνατότητα επιλογής συσκευασίας - και η υποχρέωση των κρατών μελών να προωθούν συστήματα διαχείρισης των συσκευασιών και των αποβλήτων συσκευασιών τα οποία να είναι φιλικά προς το περιβάλλον.

1. Έχει ενημερωθεί η Επιτροπή για τον τρόπο με τον οποίο οι αρχές της Δανίας προτίθενται να εφαρμόσουν την οδηγία, ιδίως δε εάν οι αρχές αυτές σκοπεύουν να άρουν την απαγόρευση της χρησιμοποίησης κονσερβόκουτων ως υλικών συσκευασίας για τη μπίρα και τα ελαφρά αναψυκτικά;

2. Ποιά ενημέρωση έχει λάβει η Επιτροπή από τις αρχές της Δανίας σχετικά με τον περιβαλλοντικό αντίκτυπο της απαγόρευσης χρησιμοποίησης κουτιών κονσέρβας, και ποιές απαιτήσεις πρόκεται να προβάλει σχετικά η Επιτροπή όσον αφορά τις μεθόδους περιβαλλοντικής αξιολόγησης των διαφόρων τύπων συσκευασιών (πρότυπα αναλύσεων κύκλου ζωής);

3. Θα ερχόταν σε αντίθεση με τους στόχους της οδηγίας για τις συσκευασίες ενδεχόμενη επιθυμία, των δανικών αρχών να διατηρήσουν την απαγόρευση για ένα συγκεκριμένο τύπο συσκευασίας, τη στιγμή που η οδηγία αποβλέπει στο να καταργηθούν τα ειδικά εθνικά καθεστώτα στον τομέα των συσκευασιών, όταν τα καθεστώτα αυτά δεν είναι αιτιολογημένα από περιβαλλοντική άποψη;

Απάντηση της κ. Bjerregaard εξ ονόματος της Επιτροπής (19 Ιουνίου 1996)

Η οδηγία 94/62/ΕΚ σχετικά με τις συσκευασίες και τα απόβλητα συσκευασιών πρέπει να έχει μεταφερθεί στα εθνικά δίκαια έως τις 30 Ιουνίου 1996.

Η Επιτροπή έχει διατηρήσει επαφές με τις αρχές της Δανίας για την εφαρμογή της οδηγίας, μέχρι στιγμής όμως η Δανία δεν έχει κοινοποιήσει στην Επιτροπή ούτε τα μέτρα που προτίθεται να λάβει ούτε την υπάρχουσα νομοθεσία που έχει θεσπίσει επί του θέματος.

Η οδηγία ορίζει ένα σύστημα διαδικασίας το οποίο επιτρέπει στην Επιτροπή, σε συνεργασία με τα κράτη μέλη, να αναλύσει τα μέτρα που πρέπει να ληφθούν και να εντοπισθούν έτσι τυχόν προβλήματα συμβατότητας με το κοινοτικό δίκαιο πριν τα μέτρα τεθούν σε ισχύ.

Έως τις 30 Ιουνίου 1996 η εθνική νομοθεσία θα εκτιμάται με βάση τη συνθήκη ΕΚ. Κατόπιν όμως πρέπει να είναι σύμφωνη με την οδηγία.

Οι αρχές της Δανίας δεν έχουν διαβιβάσει στην Επιτροπή καμμία πληροφορία σχετικά με τις περιβαλλοντικές επιπτώσεις της απαγόρευσης των μεταλλικών κουτιών στη Δανία. Στο παρόν στάδιο, εφόσον τηρείται σχετική απαγόρευση, είναι αδύνατον να προβλεφθεί εκ των προτέρων η θέση της Επιτροπής.
ΓΡΑΠΤΗ ΕΡΩΤΗΣΗ E-1601/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Bοήθεια για την ανάπτυξη στη Νότιο Αμερική

Θα μπορούσε η Επιτροπή να προσδιορίσει έγγραφα που διατίθενται στην αγγλική γλώσσα και σχετίζονται με τα εθνικά ενδεικτικά προγράμματα της Ευρωπαϊκής Ενώσεως καθώς και με μελέτες αξιολογήσεως των έργων αναπτυξιακής βοηθείας της Ευρωπαϊκής Ενώσεως σε έκαστο των κρατών Βενεζουέλα, Κολομβία και Περού και να δηλώσει επακριβώς τους αντίστοιχους αριθμούς προσδιορισμού εγγράφου ή τους υπαλλήλους της Επιτροπής από τους οποίους μπορούν να διατεθούν τα εν λόγω έγγραφα στο Ευρωπαϊκό Κοινοβούλιο;

Απάντηση του κ. Μarin εξ ονόματος της Επιτροπής (15 Ιουλίου 1996)

Όσον αφορά της χώρες της Λατινικής Αμερικής, η Επιτροπή δεν καταρτίζει ενδεικτικό πρόγραμμα με τον ετήσιο προγραμματισμό κατανομής βοήθειας προς κάθε χώρα.

Όσον αφορά τα έγγραφα που ζητούνται από το Αξιότιμο Μέλος του Κοινοβουλίου, υπογραμμίζεται ότι σχεδόν όλα, και κυρίως τα έγγραφα για τον προσδιορισμό των έργων, διατίθενται μόνο στην ισπανική γλώσσα, η οποία είναι η γλώσσα εργασίας με τις αρχές των χωρών αυτών.

Η Επιτροπή εκπονεί, πριν από τη χρηματοδότηση, μεταφράσεις, κυρίως στην αγγλική γλώσσα, των προτάσεων χρηματοδότησης σχετικά με τα σχέδια που υποβάλλονται προς έγκριση στα κράτη μέλη στα πλαίσια της Επιτροπής για την Ασία και τη Λατινική Αμερική (ΑΛΑ).

Η Επιτροπή φυσικά είναι διατεθειμένη να παράσχει κάθε μη εμπιστευτική πληροφορία που βρίσκεται στην κατοχή της, αρκεί να ζητηθεί από τη σχετική Γενική Διεύθυνση.
ΓΡΑΠΤΗ ΕΡΩΤΗΣΗ E-1537/96 υποβολή: Νικήτας Κακλαμάνης (UPE) προς την Επιτροπή (17 Iουνίου 1996)

Θέμα: Παραβίαση της Συνθήκης της Λωζάνης

Σύμφωνα με δημοσιεύματα της τουρκικής εφημερίδας «ΧΟΥΡΙΕΤ», οι τουρκικές αρχές ανακοίνωσαν ότι ένα χωριό της περιοχής της Καλλίπολης στην Τουρκία προβλέπεται να καλυφθεί από τα νερά ενός φράγματος που κατασκευάζεται εκεί και οι κάτοικοί του, μαζί με τους Κούρδους εποίκους, θα μεταφερθούν στη νήσο Ίμβρο.

Η συνθήκη της Λωζάνης, όμως, ρητά και κατηγορηματικά αναφέρει ότι απαγορεύεται ο εποικισμός των νησιών Ίμβρου και Τενέδου, καθώς και ότι πρέπει να υπάρξει καθεστώς αυτοδιοίκησης και για τα δύο αυτά νησιά.

Ερωτάται η Επιτροπή αν σκοπεύει να θέσει το θέμα στο επόμενο Συμβούλιο Συνδέσεως με την Τουρκία.

Απάντηση του κ. Van den Broek εξ ονόματος της Επιτροπής (10 Ιουλίου 1996)

Η Επιτροπή ζήτησε από τις τουρκικές αρχές πληροφορίες σχετικά με το άρθρο της εφημερίδας Χουριέτ στο οποίο αναφέρθηκε το Αξιότιμο Μέλος του Κοινοβουλίου.

Η απάντηση των τουρκικών αρχών ήταν ότι δεν έχουν καμία πρόθεση να δημιουργήσουν οικισμούς εποίκων στα νησιά Ίμβρος και Τένεδος.
ΓΡΑΠΤΗ ΕΡΩΤΗΣΗ E-0940/96 υποβολή: Jesϊs Cabezσn Alonso (PSE) προς την Επιτροπή (26 Απριλίου 1996)

Θέμα: Χρηματοδότηση των ΜΜΕ

Οι ΜΜΕ εισπράττουν τα τιμολόγιά τους με καθυστέρηση 60 ημερών κατά μέσο όρο.

Ποιές συστάσεις προτίθεται να υποβάλει η Επιτροπή προκειμένου να επιταχυνθεί η είσπραξη και να βελτιωθεί η ταμιακή ρευστότητα των ΜΜΕ;

Προτίθεται η Επιτροπή να λάβει κάποια πρωτοβουλία για την εναρμόνιση των διαδικασιών όσον αφορά την είσπραξη των καθυστερημένων τιμολογίων (τόκοι, προσαυξήσεις κλπ.) για τις ΜΜΕ;

Απάντηση του κ. Παπουτσή εξ ονόματος της Επιτροπής (7 Ιουνίου 1996)

Η Επιτροπή αναγνωρίζει πλήρως ότι η καθυστέρηση πληρωμής είναι πολύ σημαντική για τις μικρομεσαίες επιχειρήσεις (ΜΜΕ).

Η Επιτροπή εξέδωσε σύσταση σχετικά με τις προθεσμίες πληρωμής στις εμπορικές συναλλαγές στις 12 Μαΐου 1995 ((ΕΕ L 127, 10.6.1995. )) και ανακοίνωση σχετικά με τη σύσταση αυτή ((ΕΕ C 144, 10.6.1995. )). Σύμφωνα με αυτή καθορίζονται οι αρχές και οι μέθοδοι για τη βελτίωση των προθεσμιών πληρωμής, καλούνται δε τα κράτη μέλη να λάβουν τα πλέον ενδεδειγμένα μέτρα σύμφωνα με το δικό τους νομικό σύστημα. Τα κύρια στοιχεία της σύστασης είναι: η εξασφάλιση ότι το σύστημα κυρώσεων για καθυστερήσεις πληρωμών θα αποθαρρύνει αυτές τις τελευταίες, ότι θα αποζημιώνει επαρκώς τους πιστωτές και θα αποτελεί εγγύηση ότι αυτοί θα έχουν στη διάθεσή τους ταχέα, αποτελεσματικά και ολιγοδάπανα ένδικα μέσα, προκειμένου να επιτύχουν την πληρωμή και την αποζημίωσή τους. Για να καταστεί δυνατόν η Επιτροπή να αξιολογήσει την πρόοδο που έχει πραγματοποιηθεί, ζητείται από τα κράτη μέλη να υποβάλουν έκθεση στην Επιτροπή για τις ενέργειες που πραγματοποιούνται όσον αφορά διάφορα στοιχεία αυτής της σύστασης πριν από τις 31 Δεκεμβρίου 1997.

Στην πρόταση της Επιτροπής για απόφαση του Συμβουλίου για ένα τρίτο πολυετές πρόγραμμα για τις ΜΜΕ (1997-2000) ((COM(96) 98 τελικό, 20.3.1996. )), η Επιτροπή δηλώνει ότι το τρέχον οικονομικό κλίμα αποτελεί την εγγύηση μιας επιτάχυνσης της διαδικασίας αξιολόγησης που καθορίστηκε στη σύστασή της του 1995 και ότι θα επιφέρει περαιτέρω προτάσεις το 1997 και θα υποστηρίξει ενέργειες που οργανώνονται από επιχειρηματικές οργανώσεις που έχουν στόχο τη βελτίωση των δυνατοτήτων χρηματοπιστωτικής διαχείρισης μέσω ενημέρωσης, κατάρτισης και άλλων μέτρων.
ΓΡΑΠΤΗ ΕΡΩΤΗΣΗ E-1320/96 υποβολή: Felipe Camisσn Asensio (PPE) προς την Επιτροπή (3 Iουνίου 1996)

Θέμα: Διαφορά των κατά κεφαλήν ΑΕΠ στην Εστρεμαδούρα

Σύμφωνα με τις τελευταίες εκθέσεις, επτά ευρωπαϊκές περιφέρειες διαθέτουν κατά κεφαλήν ΑΕΠ μεγαλύτερο κατά μιάμισυ φορά από τον μέσο όρο της Ευρωπαϊκής Ένωσης, ενώ σε έξι περιφέρειες το ΑΕΠ είναι κατώτερο του ημίσεος του μέσου κοινοτικού όρου:

Σε ποιό σημείο βρίσκεται η ισπανική περιφέρεια της Εστρεμαδούρα και πως εξελίχθηκε η οικονομική κατάστασή της κατά την τελευταία δεκαετία;

Απάντηση του κ. de Silguy εξ ονόματος της Επιτροπής (1η Ιουλίου 1996)

Το 1993, τελευταίο έτος για το οποίο διατίθενται στοιχεία, το ακαθάριστο εγχώριο προϊόν (ΑΕγχΠ) ανά κάτοικο στην Εστρεμαδούρα, σε μονάδες αγοραστικής δύναμης (ΜΑΔ) και εκφρασμένο σε ποσοστό επί του κοινοτικού μέσου όρου (EUR 15) ήταν 55. Η περιφέρεια αυτή δεν αποτελούσε λοιπόν μέρος των έξι περιφερειών των οποίων το ΑΕγχΠ ανά κάτοικο ήταν κατώτερο του ημίσεως του κοινοτικού μέσου όρου (Αζόρες, Alentejo, Μαδέρα και κέντρο της Πορτογαλίας 7 Ήπειρος και Βόρειο Αιγαίο στην Ελλάδα).

Από το 1983, το ΑΕγχΠ ανά κάτοικο στην Εστρεμαδούρα εξελίχθηκε ως εξής:

>TABLE>

Η Επιτροπή επιθυμεί εντούτοις να διευκρινίσει ότι η χρονολογική εξέλιξη της κατάταξης των ευρωπαϊκών περιφερειών συναρτήσει του δείκτη αυτού δεν είναι πλήρως εξαντλητική και αυτό για δύο κυριότερους λόγους. Αφενός, οι πληροφορίες ειδικά με τα τέσσερα υπερπόντια γαλλικά διαμερίσματα, των οποίων το ΑΕγχΠ ανά κάτοικο, σε ΜΑΔ, είναι ανάλογο εκείνου της Εστρεμαδούρας, δεν είναι διαθέσιμες όλα τα έτη. Αφετέρου, από το 1991, τα στοιχεία λαμβάνουν υπόψη τα νέα κρατίδια (Lδnder) τα οποία, κατά την ημερομηνία αυτή, παρουσίαζαν όλα ΑΕγχΠ ανά κάτοικο, σε ΜΑΔ, κατώτερο εκείνου της Εστρεμαδούρας.
ΓΡΑΠΤΗ ΕΡΩΤΗΣΗ E-0839/96 υποβολή: Sιrgio Ribeiro (GUE/NGL) προς την Επιτροπή (12 Απριλίου 1996)

Θέμα: Διευρωπαϊκά δίκτυα (σχέδιο Λισαβώνας-Βαγιαδολίδ)

Η αλλαγή πολιτικής γραμμής στα κράτη μέλη δύναται να διακόψει τη συνέχεια των προγραμμάτων που έχουν ήδη αρχίσει να εκτελούνται ή αυτών που βρίσκονται στο στάδιο των διαπραγματεύσεων για τις χρηματοδοτήσεις. Για παράδειγμα, οι πρόσφατες βουλευτικές εκλογές στην Πορτογαλία, κράτος μέλος που υστερεί σε υποδομές επικοινωνιών οι οποίες θα μπορούσαν να συμπεριληφθούν στο διευρωπαϊκό δίκτυο.

Οι αλλαγές στα προγράμματα των έργων ή στα σχέδια των συνδέσεων πρακαλούν αντικρουόμενες απόψεις, όπου οι υπουργοί της προηγούμενης κυβέρνησης εξαίρουν τα πλεονεκτήματα του σχεδίου που εγκαταλείπεται και τα μειονεκτήματα εκείνου που το αντικαθιστά, ενώ η σημερινή κυβέρνηση λαμβάνει διαμετρικώς αντίθετη θέση με αποτέλεσμα να καθίσταται δυσχερής η αντικειμενική αξιολόγηση των αντικρουόμενων σχεδίων.

Γι' αυτό ερωτάται η Επιτροπή ποιές επιπτώσεις δύναται να έχει, σε επίπεδο κοινοτικής χρηματοδότησης, η απόφαση της σημερινής κυβέρνησης να αντικαταστήσει το σχέδιο αυτοκινητοδρόμου Λισαβώνας-Βαγιαδολίδ με άλλο, που θα ακολουθεί διαφορετική διαδρομή και υποβαθμίζει αυτή την οδική σύνδεση;

Απάντηση δοθείσα από τον κ. Kinnock εξ ονόματος της Επιτροπής (22 Μαΐου 1996)

Σύμφωνα με τις πληροφορίες που διαθέτει έως σήμερα η Επιτροπή, η ασάφεια σχετικά με τον καθορισμό και τη χάραξη της σύνδεσης της Λισαβώνας με το Βαγιαδολίδ δεν θα επηρεάσει το επίπεδο κοινοτικής χρηματοδότησης για το σχέδιο Λισαβώνας-Βαγιαδολίδ υπό την προϋπόθεση ότι οι προτεινόμενες μεταβολές θα εξακολουθήσουν να εμπίπτουν στο πεδίο εφαρμογής του διευρωπαϊκού δικτύου (ΤΕΝ). Πολλά θα εξαρτηθούν από τις αιτήσεις που θα υποβάλουν τελικά οι πορτογαλικές αρχές για παροχή ενίσχυσης από το κονδύλιο του προϋπολογισμού ΤΕΝ, το Ταμείο Συνοχής και το Ευρωπαϊκό Ταμείο Περιφερειακής Ανάπτυξης.
ΓΡΑΠΤΗ ΕΡΩΤΗΣΗ E-1021/96 υποβολή: Doeke Eisma (ELDR) και Hugh Kerr (PSE) προς την Επιτροπή (3 Μαΐου 1996)

Θέμα: Κακή χρήση κεφαλαίων της ΕΕ από την Ευρωπαϊκή Υπηρεσία Προστασίας και Ανάπτυξης (EBCD)

Στις 10 Ιανουαρίου 1996, η Επιτροπή απάντησε στην ερώτησή μας Ε-3162/95 ((ΕΕ C 91 της 27.03.1996, σελ. 38. )) όσον αφορά την κακή χρήση κεφαλαίων της ΕΕ από την EBCD, ότι θα μας σταλεί σε εύθετο χρόνο την αξιολόγηση της οικονομικής έκθεσης σχετικά με τα κοινοτικής χρηματοδότησης σχέδια διαχείρισης των πόρων άγριας πανίδας και χλωρίδας στη νοτιοανατολική Ασία, σχέδια που υλοποιεί η EBCD.

Η Επιτροπή εξετάζει ακόμη την οικονομική έκθεση που αναφέρεται ανωτέρω ή έχει τελειώσει την αξιολόγησή της;

Εάν έχει τελειώσει την αξιολόγησή της θα μπορούσε η Επιτροπή να μας στείλει τα αποτελέσματα της εν λόγω αξιολόγησης;

Απάντηση του κ. Marin, εξ ονόματος της Επιτροπής (5 Ιουλίου 1996)

Η Επιτροπή ολοκλήρωσε την εξέταση της σύμβασης της EBCD σχετικά με την «αειφόρο χρήση της άγριας χλωρίδας και πανίδας 7 πρώτη φάση - προσδιορισμός προγραμμάτων επίδειξης στη Νότιο Ασία» - και κατέληξε στο συμπέρασμα ότι δεν υπήρξε κατάχρηση των κοινοτικών πόρων. Οι έρευνες πράγματι έδειξαν ότι υπήρχαν εσωτερικές ασυμφωνίες στο πλαίσιο της EBCD, που ενδεχομένως να οδήγησαν σε ανησυχίες σχετικά με την κατάχρηση πόρων των προγραμμάτων.

Η αξιολόγηση των χρηματοοικονομικών πλευρών του εν λόγω προγράμματος έδειξε ελάσσονα λάθη καθώς και ορισμένες δαπάνες μετά το τέλος της σύμβασης για μικρά ποσά.

Δεν υπάρχει ένδειξη για απάτη, εκτός εάν υπάρξουν νέες πληροφορίες. Η Επιτροπή προβαίνει στην κανονική είσπραξη του επιπλέον ποσού ώστε να διατηρηθούν τα οικονομικά συμφέροντα της Κοινότητας.